A re badiri ba ne ba dumalana go oketsa madi ao gape morago ga go bona letlhoko la lolwapa loo, a tlatsa ka gore thuto e ba lekang go e tsenya mo Batswaneng ke ya gore motho mongwe le mongwe fa a leng teng, go sa kgathalesege gore o itsholetse go le kae o ka thusa mong ka ene ka Setswana se re bana ba motho ba kgaogana tlhogwana ya ntsi. O rotloeditse banni ba Mabesekwa go thusana go lwantsha lehuma, a re fa ba tshwaragane ba ka tswa ka maano a go itshetsa mme ba inoge mo lehumeng. Fa a tswa la gagwe, Rre Oabile Phaphela o ne a lebogela Modimo go bo a rometse badirela puso go mo tla matshidiso, a re dimpho tseo di tlaa ba thusa thata ka ba itlhoka.